  Виталий Пронин Туэ шоркармылэсь нуналзэ, 10-тӥ инвожоысен кутскыса, 12-тӥ инвожоозь пусъёзы. Со сярысь журналистъёслы веразы Ижкар админстрациын.Иж городлэн йырыз Юрий Тюрин ивортӥз:- Городлэсь нуналзэ паськытгес пусйыны малпамы. Ижын улӥсь калык тросгес ужрадъёсы пыриськыны мед быгатоз шуыса, 10-тӥ инвожое азбарлэсь нуналзэ пусъём, 11-тӥ инвожое - ёрослэсь нуналзэ, нош 12-тӥ числое - дышем сямъя, Ижкарлэн нуналэзлы сӥзем шулдыръяськон луоз.10-тӥ инвожое одӥгез тунсыко ужрад - арт-субботник. Городын улӥсьёс суредасьёсын ӵошен коркаослэсь нырысетӥ этажысь борддоръёссэс чеберъяны быгатозы. Удмурт пужыосыз но пуктыны луоз. Нош 12-тӥ инвожое огъя шулдыръяськон Иж тымет дурын радъяськоз. Кутскоз 11 часысен. Тымет вылын яркыт ву экстрим-шоу но трос мукет ужрадъёс ортчозы. Юри ӧтем куноос - Москваысь «Корни» но «Фабрика» группаос.Та нуналэ ик огвакытэ трос площадкаос ужалозы: Эшъяськон монумент дорын,  Шор площадьын, «Динамо» стадионын - концертъёс,  нылпиослы шудонъёс, спортъя ӵошатсконъёс но трос мукет.Индустриальной ёрослэн йырыз Любовь Зайцевалэн верамезъя, 12-тӥ инвожое Кызьпу арамын, котькуд аре сямен ик, радъяськоз "Гербер» удмурт шулдыръяськон. Кутскоз 13 часысен. Сям-йылолъя люкаськем калыкез вӧсям ӝукен куноятозы, со 7 сюрс адямилы тырмымон пӧзьтэмын луоз. Туэ аслэсьтыз площадказэ усьтоз филармония. Калыкез шулдыртозы «Италмас» но «Шулдыр ӝыт» ансамбльёс. Озьы ик трос мукет тунсыко площадкаос ужалозы.Наталия Самсонова Туспуктӥз А. Горбунов  Теги: Ижкарлэннуналыз  